LidanRubinov/Halacha-QA huggingface dataset:
שאלה: קבלת רהיטים בספירת העומר: קנינו רהיט לבית בימים אלו, והתברר לנו שלא נוכל לקבל אותו לפני החג, אלא רק לאחריו - שזה בעצם ספירת העומר, האם זה ר?
תשובה: מותר לקבל את הרהיטים בספירת העומר.
שאלה: ריסוס ופגימת דפנות תנור: האם לדעת הרב מועיל לרסס על דפנות התנור סבון ובכך לפגום את החמץ שבו, או שמא זה לא מועיל? אציין כי ברצוני לשמוע חוות דעת ולא פסיקת הלכה ממש.
תשובה: יש מקילים להכשיר את התנור באופן זה: שיהיה התנור נקי לחלוטין, ולאחר מכן לחמם אותו לחום המקסימלי עד שיגיע לשיא החום שיכול להגיע. אולם בפסח להשתמש בתבניות אחרות, חד פעמיות וכדומה.
שאלה: הכשרת פלטה מכוסה בכל השנה: אם כל השנה אנו שמים נייר כסף על הפלטה ולא משתמשים בה כשהיא חשופה, וכן לא שמים עליה לחם ישירות, האם מספיק לכסות אותה בנייר כסף לקראת פסח?
תשובה: אם לא היתה רטיבות תחת נייר הכסף כל השנה, מספיק לכסות בניר כסף אחר.
שאלה: הכשרת פלטה וחימום אורז: א. האם יש להכשיר פלטת שבת לפסח. וכיצד? ב. האם אפשר לחמם על פלטה שהוכשרה לפסח אורז שבושל בכלי חמץ?
תשובה: א. אפשר להכשיר פלטת שבת לפסח על ידי שמחממים עד החום המקסימלי, לאחר שהיא נקיה לחלוטין, ואנו נוהגים לכסות את הפלטה עם ניר כסף. ב. אפשר לשים ניר כסף ולחמם על גבו, ולאחר מכן לזרוק את הניר כסף.
שאלה: לקנות חמץ בשביל לשרוף: אם לא נשאר לי חמץ,האם אני צריך לקנות בדווקא בשביל לשרוף, כמו כן לאדם שנוסע יום לפני להוריו האם יכול לזרוק את החמץ לזבל ובזה להפטר משריפת חמץ?
תשובה: הדבר שנוי במחלוקת, האם יש מצוה לשרוף את החמץ לפני זמן איסורו, או שהמצוה היא שלא יהיה לאדם חמץ כאשר מגיע זמן איסורו, ולצאת ידי חובת השיטה שיש מצוה נוהגים כל ישראל להדר ולשרוף חמץ ולקיים את שיטת רש"י לפי רבי יהודה. כך כתב הרמ"א סימן תל"ד סעיף ב'. לזרוק לאשפה אין זה נכון אלא אם כן יש עוד כמה ימים עד לפסח.
שאלה: בליעת כזית מצה בפסח: המשנה ברורה אומר שצריך ללעוס שני כזיתים מצה ביחד ולבלוע זית אחד ביחד, האם חייבים לעשות זאת?
תשובה: צריך לאכול את המצה בשיעור הזיתים בלי הפסקה, אך בלתי אפשרי לבלוע אותם בבת אחת.
שאלה: שניצל וקמח מצה בערב פסח: האם מותר לאכול שניצל מטוגן עם קמח מצה בערב פסח?
תשובה: עדיף שלא לאכול.
שאלה: הכשרת קולט אדים לפסח: מה דינו של קולט האדים בפסח, האם צריך להכשירו או לכסותו?
תשובה: אין צורך להכשיר אותו, אך יש צורך לנקות אותו.
שאלה: מתי מתאים להפגש: אני לומד בישיבה גבוהה בשיעור ה כבר כמה זמן ההורים וחברים לוחצים עלי להפגש אבל אני לא רציתי בגלל שלא הרגשתי צורך וגם בגלל שהיו לי הרבה סיבוכים ומשברים רציניים והרגשתי שזה לא שייך אליי. בשנה האחרונה הרגשתי הרבה דברים שלא הרגשתי לפני כן. הרגשתי צורך גדול לאהוב ולתת לאחרים דבר שגרם לי הרבה פעמים סיבוכים עם חברים כשהם לא רצו לקבל ממני והרגישו שאני "חונק" אותם. דברתי עם אנשים ורבנים ואמרו לי שיכול להיות ש"הפתרון" יהיה להתחתן. לא הסכמתי איתם ועדיין אני לא מסכים בגלל שאני מרגיש לא בנוי מספיק ויש לי הרבה פעמים משברים וקשיים רציניים דבר שברור לי שיפריע ולא יבנה בית בצורה נכונה אבל מצד שני יכול להיות שהדבר יחזק אותי, רציתי לשאול את הרב מה דעתו בעניין ומתי הזמן הכי מתאים להפגש?
תשובה: רק ר"מ שמכיר אותך מקרוב יוכל לענות לך על שאלתך האם הגיע הזמן להפגש. באופן כללי אני ממליץ להתחיל להפגש רק כאשר יש בטחון ביכולת להקים בית בצורה נכונה.
שאלה: כשרות לפסח: 1. האם מותר להשתמש באקמולי לילדים בפסח? 2. האם מותר לאשה להשתמש בכדורי סרזט בפסח (קבלה היתר למשך שנה). 3. על מי הנביעות שאנו מקבלים יש הכשר רק לימות השנה, מה דינם בפסח?
תשובה: 1. האקמולי כשר לפסח. 2. הסרזט אינו ברשימה אך מכיון שכל שינוי עלול לגרום לסיבוכים והוא חסר טעם מותר לבולועו. הקפידי לקחתו כל יום באותה שעה בדיוק! אל תשכחי! 3. מים מינרלים אינם צריכים הכשר לא בפסח ולא כל השנה.
שאלה: חומץ לאוכלי קטניות: א. האם מותר להשתמש בפסח בחומץ שרשום עליו כשר לפסח לאוכלי קטניות? ב. אמא שלי השתמשה בטעות בחומץ הזה להכנת "חריין" לפסח, (לפני פסח) ושמה כוס חומץ בתוך צנצנת גדולה של חריין. האם יהיה מותר להשתמש בחריין בפסח?
תשובה: ייתכן שהחומץ עשוי מקטניות ולכן נאסר על מי שלא אוכל קטניות. בדיעבד תערובת קטניות מותרת.
שאלה: מסטיק must לפסח?: האם למי שלא מחמיר בענין סויה לקטניות יכול לאכול מסטיק MUST של חברת עלית שכתוב עליו "לאוכלי קטניות" כנראה בגלל שמכיל סויה?
תשובה: מקובל על האשכנזים לאסור סויה בפסח.
שאלה: אכילת הזרוע בליל הסדר: בליל הסדר, האם מותר לאכול את ה"זרוע" מקערת הסדר?
תשובה: לא אוכלים בשר צלוי בליל פסח לכן אין לאכול את הזרוע הצלויה עד למחרת.
שאלה: צביעת שער לבן: אני רוצה ל"חמצן" את השיער, כלומר, לצבוע אותו. הורי לא מסכימים והם אומרים שזה לא ראוי לבן דתי, ואני למרות זאת רוצה, למרות שאני מאוד משתדל לכבד את מה שאמרו הורי, אשמח אם הרב שיגיד לי את דעתו בנושא, ואת אשר יגיד אני אעשה?
תשובה: אין לבן לצבוע את השער לצורכי יופי. יש בכך לא ילבש וחשש בחוקיתהם לא תלכו.
שאלה: ענייני תפילה ועירוב: מדוע הספרדים אומרים במנחה "למנצח" ובערבית "שיר למעלות" לא כמנהג האשכנזים, והאם יש בעיה להגיד קטעים שספרדים אומרים בתפילה ואשכנזים לא אומרים, במנין אשכנזי בזמן שהחזן אומר קדיש ולענות תוך כדי לקדיש? ביישוב שאין בו עירוב אבל יש לו גדר מסביב שיש בה פרצות מהיכן מותר ללכת 2000 אמה מחוץ ליישוב, מהגדר או מהבית בו אני נמצא?
תשובה: א) המנהג לומר למנצח מובא בכף החיים סימן קל"ב ס"ק י"ד בשם המקובלים. וענינו תועלת לפרנסת האדם הבאה משמים. ושיר למעלות משום שנאמר שם פסוקים של שמירה הנחוצים בלילה. בזמן אמירת הקדיש עד דאמירן בעלמא אין לומר דבר אלא לכוין לעניית הקדיש ובחלק השני אפשר להקל בשעת הצורך. ב) אם הגדר היא גדר גבוהה ומלאה המבדילה את הישוב בצורה בולטת אפשר למנות ממנה את האלפיים אמה שהיא הופכת את הפנים כמו חצר. אך אם הגדר נמוכה ואיננה מבדילה בין החוץ לפנים יש למנות מהבית האחרון שבקצה הישוב.
שאלה: הכשרת מכונת קפה לפסח: ברשותי מכונת קפה אשר גם טוחנת את פולי הקפה ולאחר מכן מוציאה קפה ב- 90 מעלות לערך וגם מקציפה חלב. עד היום היה שימוש בפולי קפה שלא ידוע לנו אם היו כשרים לפסח, האם צריך וניתן להכשיר את המכונה?
תשובה: סתם קפה אינו חמץ אך מומלץ בכל זאת לנקות היטב ולהרתיח בו מים.
שאלה: הכשרת קומקום חשמלי לפסח: האם קומקום חשמלי להרתחת מים, אינו מצריך הכשרה לפסח?
תשובה: אומנם לא משתמשים בו בחמץ אך קשה להימנע ממגע בידים לא נקיות וכדו', לכן ראוי לנקותו, להסיר את האבנית על ידי הרתחה בחומץ ולהרתיח בו מים עד הקו המקסימלי.
שאלה: פטריות שמפיניון לפסח: האם פטריות שמפיניון הם כשרות לפסח ללא חשש קטניות?
תשובה: הפטריות עצמן אינן קטניות, אך אולי המצע עליו גדלו הוא חמץ או קטניות. יש לברר זאת ברבנות נותנת ההכשר על הפטריות.
שאלה: פדיון לאחר הפלה: נולד לי בן לפני שלושה שבועות. אשתי עברה הפלה לפני שנתיים לאחר ששה שבועות (42 ימים), האם אני חייב בפדיון?
תשובה: אם המדובר בשישה שבועות למנין הרופאים אתה חייב בפדיון הבן, אם החישוב מהטבילה האחרונה צריך לברר יותר פרטים באיזה מצב היה הנפל.
שאלה: ברוקולי של חברת עדן: בהמשך לפסיקה האחרונה בענין ברוקולי וכרובית של חברת בודק, ישנה עוד חברה אמריקאית אשר משווקת את תוצרתה בארץ בשם עדן. האם אפשר לסמוך על ההכשר שכתוב על גבי האריזה בענין תולעים?
תשובה: החברה שהוזכרה עדיין לא נבדקה בצורה יסודית, ולכן אין הנחיות לגבי אכילת הירקות שהיא מספקת. בברכת התורה והארץ הרב יהודה הלוי עמיחי
שאלה: הכשרת מכונת קפה: לא ברורה לי תשובת הרב לגבי מכונת הקפה, אם מנקים את המכונה וגם את החלקים הפנימיים שלה, איך ניתן להרתיח בה מים? אציין כי פולי הקפה נטחנים ועוברים החוצה ע"י המים הרתוחים.
תשובה: כשם שמרתיחים בה את הקפה כך אפשר להרתיח בה מים.
שאלה: פלטה לשיניים שנמסה במים: הרב כתב שפלטה לשיניים יש לשים במים רותחים בשביל להכשירה. אך לי יש פלטה שנמסה במים חמים. האם יש אפשרות להכשיר את הפלטה?
תשובה: צוק מים חמים לכוס המתן קצת והשרה את הפלטה בכוס.
שאלה: יום צום על הקטל בדרכים: מדוע הרבנים לא מכריזים על צרה לאומית עקב מגיפת תאונות הדרכים, האם מגיפה חייבת להיות רק על ידי מחלות? יש גם מגיפות בצורות אחרות, מדוע לא מכריזים על תפילות, תעניות, וימי זעקה לאומיים לעצור את הנגף?
תשובה: בדרך כלל מקובל להכריז תענית על דבר קשה ח"ו לא שגרתי שפרץ פתאום כמו מגיפה, מלחמה וכדומה. לצערינו מגיפת תאונות הדרכים קיימת כבר שנים בארץ ולציבור יראה מוזר לקבוע תענית פתאום. אולי כדאי לחשוב על יום קבוע בשנה שבו מתפללים ומבקשים מ-ד' עזרה בהצלה מתאונות דרכים. ואולי יש קושי נוסף בזה שתאונות הדרכים הם לא גזירה שנגזרת מלמעלה אלא היא באה בעיקר ע"י בני האדם. איך אפשר שאדם שפוגע באנשים יקבע תענית על כך?, צריך שיתאמץ לשמור על הבטיחות ואז יוכל להתפלל לעזר משמים.
שאלה: האם דין אבנית כחרס: במיחם הביתי שלנו יש אבנית שלא יורדת. האם מותר להשתמש במיחם בפסח, או שיש חשש שדינה של האבנית כחרס ואינה מוכשרת בהגעלה?
תשובה: דינה כטלאי, אם אינה יורדת הכשר את המיחם בליבון קל.
שאלה: הכשר לפסח על סודה לשתייה: יש לי בבית סודה לשתיה של חברת סאן-בנדטו, אין עליה חותמת או אישור כשרות לפסח, אך האם סודה לשתייה צריכה הכשר לפסח?
תשובה: כן. יתכן שמתערבים בה חומרים נוספים.
שאלה: כלי לסבון כלים בפסח: יש לנו בבית ליד הכיור במטבח כלי לסבון, שיש כמין חור בשיש, לתוכו שופכים סבון כלים מהבקבוק הרגיל, ואז מכסים את החור במשאבה שכשלוחצים עליה יוצא הסבון, האם מותר להשתמש בכלי זה בפסח (עם סבון כשר לפסח), והאם צריך להכשיר את הכלי לפסח בדרך מסויימת?
תשובה: נקו אותו היטב.
שאלה: שכחתי למכור חמץ: מה קורה אם שכחתי למכור חמץ, האם יש בידי עוון כלשהוא, ומי עלי לעשות?
תשובה: ניתן למכור את החמץ גם בבוקר של ערב פסח, עדיף לשרוף את החמץ אם אין בכך הפסד מרובה.
שאלה: "ברבצק" לילדים בפסח: לילדים יש משחק כמו פלסטלינה שנקרא "ברבצק". מה דינו בפסח, האם עצם העובדה שהוא לא נועד למאכל (כמו דבק) מכשירה אותו למשחק בפסח?
תשובה: הוא לא ראוי לאכילת כלב ואין אוכלים אותו, מותר לשחק בו.
שאלה: מה כלול בקטניות חדשות?: הרב כתב בפניני הלכה "שרק מה שגדולי אשכנז הראשונים נהגו לאסור בפועל כלול במנהג, וכיוון שתפוחי אדמה לא היו אז באירופה אינם בכלל האיסור" (אג"מ או"ח ג, סג). ומצד שני הרב כתב שתירס בכלל האיסור. והרי תירס גם הוא הגיע מאמריקה אחרי האיסור וכנראה שגדולי אשכנז הראשונים לא הכירוהו - למה אם כן נאסור? וכן על מנהג הבטנים הירושלמי - אם טעות הוא נבטלו.
תשובה: כפי הנראה מפני שגרעיני התירס דומים יותר לקיטניות ומיני דגן, ואפשר לומר שהוא בכלל הגזירה, מה שאין כן תפוחי אדמה ששונים לגמרי, ורק מצד שעושים מהם קמח יש להם דמיון.
שאלה: כשרות בד"ץ לפסח: האם כשרות לפסח בד"ץ בית יוסף, כשלא מצוין לאוכלי קטניות, משמעותה שאין חשש לקטניות במוצר זה, האם לאשכנזים ניתן לקנות פפריקה כזו למשל ללא חשש לקטניות?
תשובה: יש לברר זאת בבד"צ.
שאלה: דעת הגר"ש ישראלי בכיבוש הארץ: הגר"ע יוסף פסק שעל ישוב ארץ ישראל מתקיים הכלל "פיקוח נפש דוחה את כל התורה כולה", ולכן אין למסור את הנפש עליה. (התפרסם בתחומין י) הגאון הרב שאול ישראלי סתר דבריו ובין השאר כותב שמצוות ישוב הארץ דוחה פיקוח נפש של הפרט. (תחומין י וכן "חוות בנימין" עמ צא, נראה לי) אך בנספחים לפסק זה ב"חוות בנימין", נשאל הרב לגבי דברי מו"ר הרצי"ה זצ"ל לגבי זה שישוב הארץ הוא "ייהרג ובל יעבור", וענה שהוא אינו סובר כן. (ומאריך להסביר שם) מה היא אם כן דעת הגר"ש ישראלי, צריך למסור את הנפש על ישוב הארץ או לא?
תשובה: הרב ישראלי עסק בשתי התשובות בשני נושאים שונים זה מזה. בתשובה הראשונה (בחוות בנימין) הוא דן בשאלה העקרונית, האם יש מצות מסירות נפש למען ישוב א"י? תשובתו שלילית. זו מצוה חשובה אך אינה דוחה פיקו"נ. אמנם הרמב"ן כולל בה גם מלחמת מצוה, וכל מלחמה יש בה גם קרבנות, אולם לשם כך צריך לדעתו שעם ישראל כולו יחליט לכבוש את הארץ וכל עוד אין החלטה כזו אין מצות מלחמה (בכל זאת מצינו שפה ושם מסרו יהודים את נפשם למען ישוב הארץ, כגון חדרה שנוסדה ע"י תלמידי חכמים - אביו של הגרצ"פ פרנק! - אך הם ראו את עצמם כנראה שלוחי ציבור למען כל עם ישראל). בתשובה השניה הוא מתווכח עם הגר"ע יוסף שהניח כהנחה "מוסכמת" שפינוי הישובים מיו"ש יביא כביכול בטחון ו והימצאותם שם מסכנת את עצמם ואת עם ישראל. זו הנחה פוליטית (יש להבחין בין פסק הלכה המבוסס כולו על הנחות הלכתיות לבין בניין הלכתי המבוסס על הנחה פוליטית שגויה. אין להנחה זו שום מעמד הלכתי!) הרב ישראלי טוען שיש גם הנחה הפוכה שאולי דווקא נסיגה מיו"ש תחמיר את המצב הבטחוני (וההתנתקות האומללה תוכיח!) ולכן כל עוד אין הוכחה לכאן ולכאן, מצות ישוב הארץ במקומה עומדת ואין להתחשב בשיקולים של סיכונים מדומים. הסכנה נמצאת בכל אתר ואתר.
שאלה: היתר עירוב בשבת: הרב כתב בתשובה באתר זה שעיקרון היתר העירוב הוא עיקרון המקובל על כל גדולי ישראל. רציתי להעיר ששמעתי את הגר"מ אליהו שליט"א ברדיו אומר שאסור לטלטל בירושלים. (למרות שנראה לי שיש שם עירוב) עוד שמעתי (לא ראיתי בפנים) שהגר"ע יוסף שליט"א פסק שצריך חומה ממש בשביל עירוב ולא מספיק צורת הפתח. א. רציתי לשאול על מה מבוסס היתר העירוב ולאיזה שיטות? (אם זה לא טרחה לרב, אז אם אפשר גם מקורות) ב. שמעתי שהדעה שרשות הרבים צריכה שיעברו בה שישים ריבוא אנשים ביום, מובא בשו"ע כ"יש אומרים", אם אפשר, מה המקור להצריך שישים ריבוא ביום להגדרת רשות הרבים? ג. האם יש בימינו רשות היחיד בהגדרה דלעיל, הרי גם בכבישים ראשיים, לכאורה כל מכונית היר רשות היחיד נוסעת?
תשובה: א) היתר העירוב בנוי על הכללת כל הדרים בתחום היקף אחד כאשר הם שותפים גם בדבר מאכל. אמנם יש דיעה שאם בתוךהתחום יש רחובות רחבים שבהם הולכים רבים אין העירוב מועיל שתועלתו מוגבלת רק לישובים קטנים או לשכונות מבודדות. ויתכן שזוהי דעת הגר"מ אליהו כלפי ירושלים שהיא ב"ה עיר גדולה ורבים הולכים ברחובותיה הרחבים. ומה שכתב הגר"ע יוסף שצריך חומות זה כדי להתיר עיר גדולה אפילו כירושלים או ת"א לכל הדיעות. ב) מקור השישים ריבוא הוא ממחנה ישראל במדבר שמשם לומדים הלכות שבת. ג) רשות יחיד היא קבועה ולא מטלטלת. עיין כל זה בהלכות עירובין בשו"ע שמ"ה.
שאלה: לימוד נגינה בספירת העומר: האם מותר לנגן על גיטרה בספירת העומר כדי ללמוד נגינה, ובחול המועד פסח?
תשובה: לימוד נגינה מותר.
שאלה: רפואה ורופאים לפי ברסלב: שמעתי שיש לר נחמן מברסלב שיטה ייחודית בנוגע לרופאים ולרפואה בכלל. רציתי לשאול אם הרב יועיל בטובו לכתוב על שיטה זו?
תשובה: אינני מכיר שיטה מיוחסת לרבי נחמן זצ"ל, בקשר לרפואה ורופאים כדאי לשאול רב שגדל בשיטת ברסלב אולי הוא יוכל לענות תשובה מתאימה ומספקת.
שאלה: האם אני בכור?: לאחר חתונת הורי, נולדו להם תאומים. לאחר הלידה, התברר ששני התינוקות פגומים. אחד החזיק יום ואחד החזיק שבוע. הבעיה היתה בחוסר איזון בדם. אחריהם אני נולדתי. האם אני נחשב בכור, והאם בתענית בכורות אני צריך לצום?
תשובה: אינך בכור והנך פטור מלצום. לכשיהיה לך בן בכור אי"ה תצטרך לצום עד התבגרותו של ילדך.
שאלה: הכשרת כיור לפסח מתנור חמץ: החל משנה שעברה החלטתי להכשיר את המטבח שלנו, שנה שעברה הרתחתי את המים (בשביל להערות אותם על הכיור) מעל תנור חלבי. וכך גם את האבנים הרתחתי על תנור חלבי. התנור היה תנור חמץ. השנה הרתחתי הן את המים והן את האבנים על תנור בשרי. התנור היה תנור חמץ. א. האם בכלל מותר להכשיר לפסח כאשר את המים שאני שופך בכדי להכשיר אני מרתיח בתנור של חמץ? ב. הכלי שהרתחתי בו מים היה כלי חדש. האם הוא עדיין כשר לפסח, האם הוא חלבי, בשרי, פרווה, האם בגלל שערבתי חלבי ובשרי הוא הטריף לי את הכיור? ג. בשנה שעברה שפכתי מים על השיש, ואשתי עברה עם האבן האדומה מעל המים. אך השנה עשיתי אחרת (בגלל ששמעתי כך מחבר), הרתחתי מים, ואז, רגע לפני השפיכה על הכיור, שמתי את האבן המלובנת, אדומה במים הרותחים, ואז שפכתי את המים ישירות. מה עדיף?
תשובה: א. כן. ב. פרווה. ג. מים רותחים ישירות.
שאלה: לשמור אפיקומן לאחר הפסח: אצלנו נהוג לקחת קצת מהאפיקומן ולשמור במשך השנה. האם אפשר לשמור את אותה החתיכה גם בפסח לאחריו או שהוא בגדר חמץ? (החתיכה הייתה במפית בתוך ההגדה של פסח)
תשובה: אם השמירה תהיה הרמטית ללא כל חשש שחמץ יתערב באפיקומן מותר לשמור גם בפסח הבא.
שאלה: תיקון שם משובש בכתובה: נישאתי לפני כשבוע. לצערי כאשר קיבלתי את הכתובה גיליתי כי שמי קצת משובש וכי הרב כדי לתקן את שמי עבר שוב עם העט וכעת במקום מסויים שמי לא מובן. האם ניתן לתקן את הכתובה, והאם ניתן לתקנה בספירת העומר, וכן האם צריך שוב את 2 העדים שחתמו על הכתובה המקורית?
תשובה: לא ציינת אם הרב קיים את התיקון ע"י החתמה נוספת של העדים על הקיום, אם יש צורך לכתוב כתובה חדשה הדבר מותר גם במועד וגם בימי הספירה, מזל טוב.
שאלה: מותר לשקר?: האם מותר לשקר בשביל הדברים הבאים: 1.להחזיר בתשובה. 2.לעשות בין חברים. 3.להצטנע (אם לדוגמא למדתי תורה ושואלים אותי איפה היית?).
תשובה: לשקר הוא איסור תורה ואסור לשקר לשום מטרה אפ' למטרה חשובה, לפעמים מותר לשנות מפני דרכי ולכן במקרה השלישי ששאלת מוזכר שמותר לשנות.
שאלה: עומר התנופה הוא חמץ?: בתאור הכנת עומר התנופה לא מודגש הנושא של חמץ, כאשר הקרבתו בפסח. האם יש פה בעיה, כיצד מישבים אותה?
תשובה: כל המנחות בבית המקדש היו של מצה. רק בלחמי ה היה סוג אחד של חמץ והלחמים לא היו קרבים על המזבח. ולכן גם מנחת העומר היא כשרה לפסח.
שאלה: לפתח הקשר מבחינה רגשית: אני יוצא עם בחורה כבר חודש וחצי. מבחינה שכלית הקשר מאוד חזק ומתקדם יפה, אך מבחינה רגשית עדיין הבחורה לא מצליחה לפתח את הקשר, אצלי הרגש יותר נבנה טוב, ואני מנסה לעשות הכל כדי שנוכל יחד לפתח זאת יותר. יש לציין שגם הבחורה עם קצת רגש-שקשה לה לבנות אותו. א. האם נכון לסבור "רגש הולך אחר השכל"? ב. באלו דרכים הרב ממליץ כדי לפתח רגש יותר אחד כלפי השני? יש לציין שההורים גם שלי וגם שלה מכירים אותנו, ורוצים להבין לאן הקשר מתקדם.
תשובה: הכלל הוא כמים הפנים לפנים כן לב האדם לאדם. אם אתה תביע יחס חם ושמחה לפגישות ותתן לה הרגשה טובה ותנעים לה את הפגישה איתך הרגשות יתפתחו. לפעמים הרגש לא מתפתח מחמת פחד פנימי שלא להתאכזב אם לבסוף הקשר יפסק. וצריך לסלק את המניעה הזו. שאם לא כן אי אפשר לפתח קשר רציני. לפעמים הרגש הולך אחרי השכל ולפעמים אינו הולך אחר השכל אין להחליט כל עוד לא מתפתח קשר רגשי חזק כמובן בגבולות ההלכתיים.
שאלה: לא נהנית ממוזיקה "כשרה": אני אוהבת מאוד מוסיקה. לשמוע שירים, לשיר, לנגן וכדו. הבעיה היא שאני לא ממש מתחברת ונהנית ממוסיקה "כשרה", המנגינות והסגנון לא גורמים לי הנאה, ואפילו להפך. מצד שני, אני יודעת ומרגישה ששירים שהם לא "כשרים" (עברי ולועזי), שמהם אני הרבה יותר נהנית, לא עושים טוב לנפש, ולא מקדמים בשום דבר. מה אני יכולה לעשות? להפסיק לשמוע מוסיקה, בכך אני הולכת נגד הטבע שלי ונגד צד מאוד חזק אצלי. האם זה מה שה רוצה? כך גם לגבי ספרים. מגיל קטן אני קוראת המון ספרים, ונהנית מאוד מאוד מכך. שוב, לספרים ה"כשרים" (העלילתיים) אני ממש לא מתחברת, והספרים שהם לא "כשרים"- נגועים בהרבה בעיות של חוסר צניעות, ובכלל ההרגשה היא שזה בזבוז זמן. האם אני צריכה להפסיק לקרוא?
תשובה: אין לי פתרון לבעייתך. את לא יכולה לוותר על טהרת הנפש והרגש שלך. אם את בעצמך אומרת שאת מרגישה שזה פוגע בנקיות שלך אזי אינך יכולה לוותר על כך. אצל נשים הענין של ביזבוז זמן פחות קריטי. נשים לא חייבות במצוות עשה שהזמן גרמא משום שהקב"ה לא רוצה שהנפש של האישה תהיה לחוצה וממוסגרת בזמנים. הפנאי הנינוחות והנעימות הם אלו התכונות העיקריות שצריכות להתפתח באישה. לכן בעיקר תבדקי כיצד מה שאת עושה בונה בך נפש אצילה. אני לא מומחה במוסיקה וספרים אולם ידוע לי שאנו נמצאים בעולם עשיר שבו יש סגנונות רבים של שירה וספרות גם הנובעים ממקורות של מידות טובות ומן הקודש. המשיכי לחפש עד שתמצאי את הסגנון שמתאים לך.
שאלה: תיקון רכב בחול המועד: האם מותר לתקן רכב בחול המועד, לא מדובר בתקלה קריטית אלא בתיקון מזגן, שהרי ממילא המוסך עובד בחול המועד?
תשובה: אין לתקן מזגן במועד. רק תקלה שארעה במועד ואין אפשרות לנסוע אתה מותר לתקנה תיקון קל רק את ההכרח לנסיעה. לדוגמא - תקון פנצ'ר.
שאלה: עניבת חולצת תנועה בשבת: האם מותר לקפל עניבה של בני עקיבא בשבת? (משולש שצריך לעשות קפלים של אקורדיון) או שבכך שאני מקפל אני יוצר כלי - עניבת התנועה, וכן אם קיפלתי מראש את העניבה, האם מותר לקשור את הקצה בשבת?
תשובה: יש בעיה בשני המקרים.
שאלה: לנגן על דרבוקה בשבת: האם מותר לנגן על דרבוקה בשבת, והאם הדרבוקה היא מוקצה?
תשובה: אסור לנגן בכלי שיר בשבת וזו גם הסיבה שהדרבוקה היא מוקצה ככלי שמלאכתו לאיסור.
שאלה: סריגת פסוק בכיפה: סורגים לי כיפה ועליה כתוב הפסוק שלי, אין בו את שם השם אבל זה פסוק שלם. האם יש בעיה ללכת עם כזאת כיפה, ואם יש בעיה, האם יש דרך לעקוף אותה או לעשות משהו בנידון?
תשובה: יש בזה בעיה, ולכן לכתחילה אל תעשה כך. ובכניסה לשירותים תכסה את הכיפה במטפחת וכדומה.
שאלה: המשפחה מורידה אותי: אני מנסה להתחזק ב"ה. ולומד בישיבה אך כשאני מגיע הביתה. אני מגיע למציאות שלא כל כך נעימה ביחס למצוות ועבודת ה, אלא הכל נעשה "לשם עשית וי". אני מרגיש שאני ממש רוצה כבר שיהיה לי בית משלי ואני יוכל להנהיג אותו ע"פ דרכי שלי. אך בנתיים זה נראה די רחוק. אני לא יודע מה לעשות והמצב הזה כל הזמן מוריד את רוחי. מה הרב יכול להציע כדי להתמודד עם זה?
תשובה: זה טבעי שבן ישיבה שכל היום עוסק בתורה הוא ברמה יותר גבוהה של עבודת ד'. ואדרבא המבחן הוא האם יראת השמים שלך איתנה הוא בימים שאתה יוצא מהישיבה ונמצא בבית הוריך. ואם אתה שומר על גובה רוחני גם כשאתה בבית למרות שהסביבה אינה באותו הגובה, זה צריך לשמח אותך כי עמדת במבחן. וגם בודאי זה משפיע על הבית כולו. וזה גם מבטיח שכאשר אתה תקים את ביתך תוכל לשמור על גובה רוחני. אם כן עצתי להתייחס לתקופה שאתה בבית כתקופה שבה אתה בונה את קומתך הרוחנית למרות האווירה האחרת השונה.
שאלה: משתלות עם פיקוח הלכתי : סבתי רוצה לשתול גינה עם מספר עצי פרי בוגרים, שלא צריכים למנות את שנות הערלה בעת שתילת העצים במקומם החדש. האם יש משתלה באזור ירושלים עם פיקוח הלכתי בנושא זה, אם אכן יש משתלה כזו,רציתי לברר לגבי העברת העץ מהמשתלה למקום החדש. האם גם בהעברה יש צורך ב"מחובר לקרקע"?
תשובה: אין ברשותי מידע מדוייק בשאלתך, אולם כמדומני במושב גמזו יש משתלה מפוקחת בעניין שנות ערלה. בברכת התורה והארץ הרב יהודה הלוי עמיחי
שאלה: צביעת שיער בחול המועד: האם צביעת שיער ותספורת לנשים מותרת בחול המועד?
תשובה: תספורת אסורה, צביעה מותרת.
שאלה: ספק דם באוכל: בבוקר של ערב פסח בזמן שהכנתי אוכל, חתכתי את האצבע בצורה די רצינית. דם המשיך ליזול החוצה ולמרות שלחצתי עליו ושמתי הרבה קרח, בגלל קוצר הזמן, המשכתי להכין את האוכל ומתוך זה גם חתכתי עוד ירקות. אמנם הקפדתי מאוד שלא יטפטף ולו טיפת דם לתוך הסיר, אבל יתכן מצב שדבר זה אכן קרה,מה הייתי אמור לעשות במקרה זה, מה כדאי לעשות להבא שזה יקרה שוב, ואם אכן יש דם באותו האוכל - האם הוא עדיין כשר לאכילה?
תשובה: דם אדם אסור באכילה אך אם התערב באוכל כשר אם היה באוכל פי 60 האוכל כשר. גם אם לא היה פי 60 הדם פוגם את האוכל ונותן לפגם בטל.
שאלה: מדבקות על כלי פסח: 1. היו לנו סירים לפסח שהיה קשה להסיר מהם את המדבקות והסרנו אותם עם מים חמים וסבון, האם יש צורך להגעיל את הכלים מחשש שבדבק של המדבקות יש חמץ? 2. את המחבת הטבלנו אבל לא שמנו לב שיש מדבקה מתחתיה, ורק לאחר שהשתמשנו במחבת בפסח להכנת מאכל על האש גילינו שהמדבקה נשרפה בחלקה. מה דין המחבת, ומה דין חלקי התנור שבאו במגע עם המחבת?
תשובה: 1. הדבק (אם בכלל הוא חמץ. החשש לכך רחוק) אינו ראוי לאכילת כלב ותערובת כזו אינה אוסרת מעיקר הדין. 2. אם אינכם מקפידים על כך שהמדבקה תישאר במקומה הטבילה הועילה.
שאלה: חשש בימינו לאיסור "חדש": האם צריך לחשוש היום לאיסור "חדש" בדברי המאכל ששאנו קונים?
תשובה: אין חשש לחדש בתבואת הארץ, גם הקמח המיובא מחו"ל מושגח ע"י הרבנות. הבעיה יכולה להיות בבירה תוצרת חוץ, אולם רק בחורף הבא כי החל מהיום כל מה שהיה חדש עד היום הותר.
שאלה: מורה נבוכים למשנה ברורה : נתעוררה לי בעיה בעת לימודי בהלכה, אני לומד שו"ע ומשנה ברורה וביאור הלכה (כנהוג) וכל פעם אני מתקשה לרדת לסוף דעת הפסיקה של המשנ"ב כיוון שהוא מביא המון שיטות ואיני יודע את כללי הפסיקה בו. הכללים היחידים הידועים לי הם בשו"ע, איך אוכל לדעת את ההלכה על בורייה במשנ"ב האם יש כללי פסיקה בו, ואם לא איך נדע כיצד לפסוק?
תשובה: זו שאלה קשה. אם זהו דין דרבנן, אתה יכול ללכת אחר המיקל, אלא אם מביא דעה מחמירה באחרונה, שאז משמע שפוסק כמותו. ואם זה דאורייתא יש להחמיר. והכי טוב שתלמד עם מישהו שבקי בכללי פסיקה.
שאלה: העתיד אחרי ביאת המשיח: האם במקום לבקש שמשיח יבוא במהרה בימינו לא צריך לבקש באותה כוונה שכולנו נחזור בתשובה, שכן אם משיח יבוא הרשעים ייענשו וייחרצו גורלות, לטוב אבל גם לרע (ככה אני מבין), אבל אם נתפלל במקום זה, שנחזור בתשובה, וזה יתקיים ב"ה, ממילא משיח יבוא, והרשעים לא ייענשו שכן הם יחזרו בתשובה? מה יקרה כשהמשיח יבוא, בית המקדש יהיה, נקריב קרבנות לה, כולם ידעו את ה, יהיו לנו נסיונות עוד בעבודת ה, יהיה לנו יצר הרע (הוא לא יישחט?), ככה יהיה לנצח נצחים? האם עוד נצטרך לעשות השתדלות בדברים? מה נרגיש, מה יהיה הסוף בחיים, יהיה סוף לחיים? מה עם העולם הזה והבליו? לאן יהיה לשאוף? מה נרצה להשיג אז, אחרי שנכיר כולנו בכל עצמ(י)ותינו שאין עוד מלבדו?
תשובה: אנחנו מתפללים בכל יום "השיבנו אבינו לתורתך" ברכה זו היא לפני ברכת את צמח דוד עבדך. כך שודאי יש להקדים תפלה על תשובה שהיא השורש לביאת המשיח. כשאנו מתפללים על ביאת המשיח זה כולל את כל השלבים הקודמים לביאת המשיח. המשיח לא יבוא ללא תשובה. גם הדעות האומרות שאפילו כולם חייבים יבוא המשיח וגם אם לא יחזרו בתשובה נגאלין, הכוונה רק על השלבים הראשונים של הגאולה. אולם ביאת המשיח והשלבים האחרונים של הגאולה תלויים בתשובה. ביאת המשיח לא קשורה לחשבון הפרטי עם כל אחד מישראל. גם לאחר שיבוא המשיח יהיה עולם של כשר ועונש. הצדיקים מקבלים את שכרם בעולם הבא שהוא המקום לנתינת השכר. עניין ביאת המשיח נוגע למצב עם ישראל בעולם. לפני ביאת המשיח יעשה הדין בין ישראל לבין אומות העולם. עיקר מי שצריך לפחוד הם הגויים שעשו צרות לעם ישראל. בימי ביאת המשיח העולם יתעלה וכולם ירצו לעבוד את ה'. לא יהיה יצר הרע שמנסה להסיח את האדם מעבודת ה'. אולם גם בימות המשיח יהיה צורך להמשיך לרומם ולקדש את העולם.
שאלה: כהן שהרג מחבל: האם הריגת מחבל במסגרת שירותי הצבאי גורמת לטומאתי ככהן, מצד "כהן שהרג את הנפש"?
תשובה: כהן שהרג את הנפש נטמא רק אם הוא נגע במת על-ידי חרב, אבל בחץ או ברובה, אין הכהן נטמא. ומצד נשיאת כפיים, אמנם כתוב שכהן שהרג את הנפש אפילו בשוגג לא ישא כפיו, אבל בכהן שהרג מחבל הרי הוא עשה מצוה, ויכול לשאת כפיו.
שאלה: אשכנזי שרוצה להיות ספרדי בכל : אני יהודי חוזר בתשובה, אבי היה אשכנזי ואמי שתחיה ספרדית (מפרס) הורי היו בעבר חילונים, לא שומרים שבת ורק לעיתים חגגו חגים פה ושם ככל חילוני מאמין אחר, חזרתי בתשובה ע"י רב ספרדי ומאז חזרתי בתשובה נהגתי והלכתי אך ורק על פי הלכות של ספרדים כגון ילקוט יוסף. אני ממש לא רוצה לשנות מהמנהגים שלי (הספרדים) אני לא מחובר בכלל להוי האשכנזי (לא שאני מזלזל חס ו זה פשוט לא אני) וראיתי גם בילקוט יוסף היתר כזה של בעל תשובה שאביו היה אשכנזי (לא שומר מצוות) שחזר בתשובה על ידי רב ספרדי מותר לו להמשיך להיות ספרדי. אני רוצה לקבל תשובה מהרב אחרי הסבר פרטי שלי, וגם לגבי פסח מה קורה איתי אם נודע לי שאבי היה פה ושם מקפיד לא לאכול קטניות אבל אצל סבתא שלי הספרדית הוא היה אוכל אורז וכדומה, מה אני לפי ההלכה ספרדי או אשכנזי, והאם בפסח אני צריך לשמור קטניות?
תשובה: אם קבלת על עצמך להקבע בקהילה ספרדית עם תפילה וסגנון חיים מודרך ע"י רבנים ספרדים באופן קבוע מותר לך להתנהג בכל כספרדי. אם קבלת על עצמך להיות ספרדי, צריך לקבוע לעצמך רב קבוע שאיתו תלך. כי גם אצל הספרדים יש קצת חילוקים בין העדות. יוצאי מרוקו נהגו להחמיר ברוב הקטניות לעומת יוצאי בבל ופרס שהקילו באורז. יש עוד הבדלים ואם תזכה לרב קבוע נאמן עליך בגדולת התורה וביושר המידות, לך אחריו ותזכה לברכת ד'.